Man wat in hof moes verskyn probeer by hof steel
'n Hofamptenaar by die Durban-landdroshof, het op 11 Januarie 'n onbekende man in die hofgebou opgemerk wat 'n rekenaar uit een van die kantore gevat het.
Die amptenaar het die man genader en begin ondervra, waarna die onbekende man homself as 'n tegnikus voorgestel en gesê het dat hy nuut aangestel is om die hof se rekenaar in stand te hou.
'n Personeellid het agterdogtig geraak en die polisie ontbied. Die polisie het op die voorval gereageer en met verdere ondervraging het die polisie agtergekom dat die man 'n bedrieër is wat by regeringskantore steel en homself voorgee as 'n tegnikus.
Met verdere ondersoek deur die polisie is daar vasgestel dat die 48-jarige man op daardie dag in die hof moes verskyn het op aanklag van huisbraak. Die polisie is ook besig met verdere onderoek om te bepaal of hy met ander misdade in die omgewing gekoppel kan word.